**EESTI JURISTIDE LIIDU ETTEVÕTLUSJURISTIDE ÜHENDUSE (EEJÜ)**

 **JUHATUSE KOOSOLEKU PROTOKOLL**

 16.01.2023

Koosolek toimus Tallinna Ülikooli Astra majas Tallinnas Narva mnt 29.

Koosolek algas kell 17.30 ja lõppes kell 19.15.

Koosolekul osalesid kõik EEJÜ juhatuse liikmed:

Aare Kruuser

Merike Roosileht

Victoria Mets

Mare Hiiesalu (Zoom rakenduse kaudu)

Erki Pisuke (Zoom rakenduse kaudu)

Tiina Sepa (Zoom rakenduse kaudu, liitus kell 18.10)

Koosolekust võttis osa Eesti Juristide Liidu (EJL) president Heino Junolainen.

Koosolekut juhatas Aare Kruuser, protokollis Victoria Mets.

Kinnitati koosoleku päevakord:

1. Juristieksami kavadega seonduv
2. EJL edasine tegevuskava ja töökorraldus
3. Muud küsimused

Enne päevakorrapunktide juurde asumist andis Heino Junolainen ülevaate juristide liidu senisest tegevusest ja edastas soovi saada ettevõtlusjuristide ühenduselt tagasisidet edaspidisteks sammudeks. Ta tõdes, et EJL täidab põhikirja ja eelarvet. Eelarve täitmine toimub läbi õigusteenuste osutamise. Samas on õigusteenuste struktuur reguleerimata, millega haakub ka juristi kutseeksami küsimus. Vajadus on asetada juristide liit sellesse struktuuri, et liit oleks riigi silmis partner, selgitada juristide liidu rolli õigusteenuste hierarhias.

1. **Juristi kutseeksami kavadega seonduvad küsimused**

**Kuulati:**

Heino Junolainen tegi ülevaate kutseeksami teemast, mis oli arutuse all ka juristide liidu esindajate kohtumisel justiitsministriga. Juristieksami seaduse eelnõu menetlemine käib, kuid juristide liidule ei ole seaduse eelnõud esitatud.

Victoria Mets andis ajakirja Juridica artiklitele toetudes ülevaate ühtse juristieksami korraldamisest Saksamaal ja sellise süsteemi ülevõtmise problemaatilisusest Eestis. Enne ühtse juristieksami korraldamise reguleerimist oleks vajalik reguleerida õigushariduse andmine koos mahtude määratlemisega õigusharude kaupa.

Aare Kruuser tõstis üles küsimuse, kes on jurist. Ligi kolm aastat tagasi nägi ta andmeid, mille kohaselt Eesti on Euroopa Liidule teada andnud, et „lawyer“ on advokaat. Seetõttu tegi ta nüüd juba mõned kuud tagasi ka EJL presidendile ettepaneku tähelepanu pöörata EL seisukohtadele ja reeglitele õigusabi osutamise valdkonnas. Seda küsimustes, mis on EL pädevuses, ja analüüsida, kuidas Eesti regulatsioon ja praktika EL ja teiste liikmesriikide praktikaga harmoneerub. Esmapilgul oleks nö hüpotees, et pigem ei harmoneeru ning sellega seonduvalt võib tõusetuda küsimus, kes on Eestis jurist ja kes nn õigusvaldkonnas tegutseja. See on küsimus, mis haakub kutseeksami teemaga. Ühtse kutseeksamiga seoses vajab märkimist, et juristide liit loobus taotlemast kutse andmist. Samas on kutsesüsteem praeguseks muutunud ja iseenesest kutse andja staatust EJL-le ei anta.

Mare Hiiesalu andis teada, et kogu kutse andmise aja andis liit välja 35 kutsetunnistust. Sellise vähese huvi juures polnud mõtet kutsete andmisega jätkata. Ka seadusandja pole seni pidanud vajalikuks teha muudatusi, mis suunaks kutse taotlemisele.

Tiina Sepa pidas vajalikuks märkida, et kutseeksam ei lahenda õigushariduse küsimust. Ei saa minna üle Saksamaa süsteemile, sest seal pole advokaadile takistust töötada ettevõttes. Adokatuur tagab kindlustuse ja pensioni. ECLA uuringust selgub, et ettevõtte juristi (inglise keeles in-house lawyer) kutse on reguleeritud pooltes Euroopa riikides. Regulatsiooniga võib kaasneda õigus *legal privilege*´le (antud juhul õigus keelduda tööandja dokumentide ja informatsiooni avaldamisest, konfidentsiaalsuse nõue).

**Otsustati:**

Selgitada välja, kuidas on õigusteenuste osutamise valdkond reguleeritud ECLA liikmesriikides. Taotleda võimalust EJLi esindajatel juristi kutseeksami seaduse eelnõu töörühmas osaleda. EEJÜ juhatus jätkab eelnevalt tõusetunud küsimuste analüüsiga.

1. **EJL edasine tegevuskava ja töökorraldus**

**Kuulati:**

Heino Junolainen tõstatas vajaduse arutada, milline on ja võiks olla EJL roll, sh õigusmaastikul. Juristi staatuse küsimuse analüüsi ja kutseeksami teemaga seonduvalt jõuame järeldusele, et vajalik on analüüsida ja vajadusel reguleerida õigusteenuste valdkond üldse. Õigusvaldkonnaametid tuleks kokku leppida. Juristidel võiks olla oma liit advokatuuri kõrval – õigusliit. Õigusliit hõlmaks kõiki, kes kuhugile ei kuulu, toimiks oma või riigi reeglite järgi. Õigusliit seoks erinevaid õigusteenuste osutajaid ühel territooriumil. Euroopas olemas advokatuuride ja õigusliitude nõukogu.

Tiina Sepa märkis, et Soomes on juristide liit ametiühing, kes võitleb palgatingimuste eest. EJL võiks astuda sellesse õigusliitude nõukogusse.

Mare Hiiesalu on ütles, et tänane EJL on laiapõhjaline ja kõik ei paku õigusteenust. Õigusliidu idee on huvitav.

Erki Pisuke märkis, et juristide liit võiks olla jõulisem kutseeksami teel.

Aare Kruuser arvas, et EJL-i koosseisu on vaja taktikut ja strateegi.

**Otsustati:**

Pidada õigusliidu teemat huvipakkuvaks ja uurida võimalusi astuda advokatuuride ja õigusliitude nõukogu liikmeks.

Kõik koosolekul osalejad olid poolt, vastu ja erapooletuid ei olnud.

|  |  |  |  |  |  |
| --- | --- | --- | --- | --- | --- |
| (allkirjastatud digitaalselt)  |   |   |   |   | (allkirjastatud digitaalselt)  |
| Aare Kruuser  |   |   |   |   | Victoria Mets |
| Koosoleku juhataja  |   |   |   |   | Koosoleku protokollija  |

Saata: EEJÜ juhatuse liikmed, Eesti Juristide Liit